Ga̱a quisíj caꞌmii Jesús nu̱ꞌ nana̱ vaa da̱nj,
ga̱a ne̱ cavii soꞌ ga̱ nij síí tucuꞌyón snana̱ soꞌ a.
Ne̱ caꞌanj nij soꞌ rej xco̱ chráá catu̱u̱n cuꞌna̱j Cedrón,
ne̱ cuchiꞌ nij soꞌ ꞌo̱ naa̱ chruun,
ne̱ catúj ta̱ranꞌ nij soꞌ a.
Ne̱ síí cuꞌna̱j Judas síí ta̱cuachén man Jesús rihaan nij síí ta̱j riꞌyunj man Jesús me se a̱j neꞌen soꞌ rej yoꞌ a.
ꞌO̱ se a̱j guun queꞌe̱e̱ ndoꞌo cunuu chre̱ꞌ Jesús rej yoꞌ ga̱ nij síí tucuꞌyón snana̱ soꞌ a.
Dan me se nica̱j Judas man ꞌo̱ xꞌneꞌ tanuu romanó do̱ꞌ,
do̱j tanuu nu̱u̱ rihaan nij xrej ata̱ suun noco̱o ga̱ nij síí fariseo do̱ꞌ,
caꞌanj soꞌ rej yoꞌ a.
Ne̱ nica̱j nij soꞌ agaꞌ yaꞌan do̱ꞌ,
caꞌ acaa do̱ꞌ,
neê espadá do̱ꞌ,
nica̱j nij soꞌ va̱j nij soꞌ rej yoꞌ a.
Dan me se queneꞌen Jesús nu̱ꞌ se vaa quira̱nꞌ soꞌ,
tza̱j ne̱ curiha̱nj soꞌ,
ne̱ cataj soꞌ rihaan nij soꞌ a:
―Me síí nanoꞌ soj ga̱ ―taj soꞌ,
xnáꞌanj soꞌ man nij soꞌ a.
Ga̱a ne̱ cataj nij soꞌ rihaan soꞌ a:
―Nanoꞌ núj man Jesús síí cavii chumanꞌ Nazaret a ―taj nij soꞌ rihaan Jesús a.
―ꞌU̱nj me soꞌ á ―taj Jesús rihaan nij soꞌ a.
Dan me se nicu̱nꞌ Judas síí tacuachén man Jesús ga̱ nij soꞌ a.
Dan me se ga̱a cataj Jesús se vaa maꞌa̱n soꞌ me síí nanoꞌ nij soꞌ,
ga̱a ne̱ nu̱ꞌ naxuun nij soꞌ man nij soꞌ,
ne̱ naxruꞌ nij soꞌ rihaan yoꞌóó a.
Ga̱a ne̱ xnáꞌanj uún Jesús man nij soꞌ,
cataj soꞌ a:
―Me síí nanoꞌ soj ga̱ ―taj uún Jesús a.
Ga̱a ne̱ cataj uún nij soꞌ a:
―Jesús síí cavii chumanꞌ Nazaret a ―taj uún nij soꞌ a.
Ga̱a ne̱ cataj Jesús a:
―A̱j cataj xnaꞌanj ꞌu̱nj rihaan soj se vaa ꞌu̱nj me soꞌ ado̱nj.
Sese ꞌu̱nj me síí nanoꞌ soj,
ne̱ caꞌne̱ꞌ rá soj caꞌa̱nj nij síí nihánj á ―taj Jesús rihaan nij soꞌ a.
Da̱nj caꞌmii soꞌ rihaan nij tanuu cheꞌé rej caꞌve̱e quisi̱j ya̱ nu̱ꞌ nana̱ caꞌmii soꞌ rihaan Yaꞌanj se vaa ne caꞌa̱nj niꞌya̱ a̱ ꞌó nij síí rqué Yaꞌanj man soꞌ a.
Dan me se nica̱j síí cuꞌna̱j Simón Pedró neê espadá,
ne̱ quirii soꞌ taneê soꞌ,
ne̱ goꞌ soꞌ raa̱ se‑mo̱zó xrej ata̱ suun noco̱o doj,
ne̱ veé da̱nj güéj nuj xréé soꞌ rej nuva̱ꞌ soꞌ,
quiꞌyaj Pedró a.
Ne̱ mozó yoꞌ roꞌ,
cuꞌna̱j Malco a.
Dan me se cataj Jesús rihaan Pedró a:
―Naꞌne̱j sa̱ꞌ so̱ꞌ taneê so̱ꞌ rque nuj á.
Dan me se ase vaa ꞌo̱ tazá nu̱u̱ na vinó rqué Réj Yaꞌanj manj coꞌo̱j roꞌ,
da̱nj vaa sayuun nihánj rihanj a.
Me cheꞌé naꞌvej rá so̱ꞌ coꞌo̱j man yoꞌ ga̱ ―taj Jesús,
xnáꞌanj soꞌ man Pedró a.
Dan me se taꞌaa nij tanuu romanó do̱ꞌ,
tanuu uun chij doj do̱ꞌ,
nij tanuu nu̱u̱ rihaan nij síí uun chij rihaan nij yuvii̱ israelitá do̱ꞌ,
man Jesús,
ne̱ numíj nij soꞌ raꞌa soꞌ a.
Ne̱ asino ya̱a̱n caꞌanj nica̱j nij soꞌ man soꞌ rihaan síí cuꞌna̱j Anás a.
Dan me se síí cuꞌna̱j Anás yoꞌ me se rej che̱j síí cuꞌna̱j Caifás me soꞌ,
ne̱ Caifás me síí guun xrej ata̱ suun noco̱o doj yoꞌ yoꞌ a.
Maꞌa̱n Caifás me síí narqué chrej rihaan nij síí uun chij rihaan nij yuvii̱ israelitá se vaa vaa cheꞌé cavi̱ꞌ ꞌo̱ snóꞌo cheꞌé cunuda̱nj nij yuvii̱ israelitá yoꞌ a.